
Arany és diplomácia - egy királytalálkozó költségei a középkorban

A késő-középkori magyar történelemben számos diplomáciai esemény volt, amelyeknek jelentős hatásai voltak az újkorban. Ezek közül az események közül az 1494-es lőcsei királytalálkozó kevesebb hangsúlyt kapott, mivel ezen a találkozón nem hoztak semmilyen olyan döntést, amely átformálhatta volna a közép-európai térséget. Azonban erről a királytalálkozóról nem csak elbeszélő forrás, hanem egy jelentős gazdaságtörténeti forrás is fennmaradt a korszakból, közvetetten. Az Ernuszt-féle számadáskönyvben, több fejezetben is szerepelnek a királytalálkozóhoz kötődő pénzügyi tételek, melyekből részben feltárható, hogy milyen módon lehetett egy ilyen összejövetel pénzügyi fedezetét előteremteni, mekkora erőfeszítésekbe került illetve, hogy a tényleges összeg hogyan viszonyul a király éves bevételeihez. A lőcsei királytalálkozónál így tökéletesen ötvöződik az arany és diplomácia. A dolgozatban felsorolt összegeken kívül lehettek más költségek is, de nagyságrendileg a forrásban szereplő összeg reálisnak mondható, ha csak a kiadási tételek megalapozottságát és egy találkozóhoz szükséges tételek lefedettségét vizsgáljuk meg.



